Beszámoló a női válogatott 2017. évi EB szerepléséről

Készítette: Palancsa Zoltán

1. Előzmények, felkészülés

Az UTE Team Palancsa – az előző évi „A” csoportos EB indulás kivívását követően – 2017. tavasszal megvédte bajnoki címét, így jogot szerzett az EB részvételre.

Az 5 fős válogatott keretre még az OB-t követően javaslatot tettem, amelyet az Elnökség fenntartás nélkül jóváhagyott.

Az elfogadott felkészülési terv alapján, július közepén kezdtük meg a felkészülést, alapozással, és az állóképesség fejlesztésével. Ezt az eddigiektől eltérően két szakember irányításával, csoportosan végeztük.

A jeges edzéseket – az előző év mintájára – augusztus végén kezdtük, egy három napos hazai edzőtáborral.

A felkészülést az előző évhez képest lényegesen kevesebb nehézség akadályozta (sem komolyabb betegség, sem sérülés nem hátráltatta a munkát), így bizakodók voltunk az EB előtt.

A hazai felkészülési versenyeken nem az eredményesség volt a célunk, hanem elsősorban a csapatépítés, amely azért is volt kiemelten fontos, mert Vera Hollandiában él, és az edzésmunkát ott végezte (önállóan), de a versenyekre a csapattal tartott.

Két külföldi felkészülési versenyen vettünk részt, amelyeken kifejezetten nehéz ellenfelekkel tudtunk jó mérkőzéseket játszani. A Kolibris Kupán a legjobb nyolcig jutottunk, és női döntőt játszottunk, a Basel Womens Master-en ugyan az első mérkőzés megnyerését követően három vereséggel zártunk, de két mérkőzésünkön is utolsó köves meccset játszottunk, és edzőmérkőzésen bíztató játékkal legyőztük a B csoport élmezőnyébe sorolt lett csapatot – amely az EB-n fel is jutott az „A” csoportba.

A felkészülési program szerves része, hogy az ősz folyamán Pozsonyban is edzőtáborozunk – elsősorban az idegen jéghez való alkalmazkodás végett. Idén ezt a programot két naposra bővítettük.

Csoportos és egyéni pszichológus foglalkozásokon próbáltunk felkészülni a várható nehézségekre, és augusztustól masszőr is dolgozik a csapattal.

A csapat tagjai szinte valamennyien a teljes edzésmunkát elvégezték, így bizakodva vártuk az EB-t .

1. Célok

A hivatalosan megfogalmazott reális célkitűzés az „A” osztályban maradás volt, de az egész csapat egyöntetűen megfogalmazta a vb indulás elérését – mint maximum célt.

1. EB szereplés

Előzetes számításaink szerint a bent maradáshoz szükséges győzelmeket elsősorban Németország, Csehország, Törökország és Dánia, esetleg Olaszország ellen volt esélyünk begyűjteni.

A verseny elején minden tökéletesnek tűnt, kiváló játékkal extra endben legyőztük a német válogatottat. A második mérkőzés talán könnyebbnek ígérkezett a csehek ellen, viszont itt néhány kisebb pontatlanság miatt végig szorosan alakult a mérkőzés, és az ellenfél utolsó kövén múlt a győzelmünk.

A két győzelmet követően kifejezetten jó játékkal utolsó kővel kikaptunk a remekelő hazai válogatottól, ami kissé letörte a lányokat – hiszen ekkor még nagyon merész álmaink voltak.

Ezt követően viszont hullámzóvá vált a teljesítményünk, taktikai és technikai hibákkal teletűzdelt meccsen simán kikaptunk a verhető törököktől, majd még aznap este remek játékkal (86%) a parádézó olaszoktól.

A következő mérkőzésünket „elengedtük” a svédek ellen, hogy a sorsdöntő Dánia elleni találkozóra összpontosítsunk. Sajnos itt agyonnyomott miket a teher, nagyon gyenge napot fogott ki a csapat, így nem sikerült a győzelem. Ezután két reménytelennek tűnő mérkőzés következett az egyre javuló oroszok, valamint a későbbi győztes skótok ellen. Felszabadult játékkal valóban méltó partnerei voltunk mindkét alakulatnak (az oroszok ellen (90% volt a csapatátlag), de mindez kevésnek bizonyult a jelenleg még jobb technikai tudással, és a taktikai érettséggel szemben.

1. Értékelés

Összességében valamennyi pozícióban a 9. legjobb teljesítményt nyújtottuk, kivéve Verát, aki a leadek között a 6. legjobbat teljesítette. Micheller Dóri játékára ezen a versenyen nem került sor.

Sajnos fiatal csapatunk két megszerzett győzelme ellenére sem érte el célját az EB-n, és ez természetesen megviselte a lányokat. Azzal együtt rengeteget tanultunk, és a megszerzett tapasztalatokat minden bizonnyal hasznosítani tudjuk a következő időszakban.

A sikertelenség okait vizsgálva több tételt is felállítottunk. Elsősorban a technikai edzések sűrítése jelentheti az élvonalhoz történő felzárkózás kulcsát. Terveink szerint legalább heti 4 jeges edzés alapozhatja meg azt a technikai biztonságot, amivel a világ élvonalához tartozó csapatokat nem csupán megszorítjuk, hanem győzelmi eséllyel léphetünk ellenük jégre. Nyilván ez a tudás adhat stabilitást is a teljesítményhez, ami a „kisebb” csapatok biztos legyőzését eredményezheti. A technikai biztonság hiányában, precíz kőelengedés (akár draw, akár take out) nélkül nem tudunk tartósan sikeresek lenni.

Másik jelentős fejlesztés kell, hogy legyen a CCT versenysorozatba történő integrálódás (legalább az európai állomások tekintetében), amely biztosítja a csapat számára a hasonló közegben történő rendszeres megmérettetést, tapasztalatszerzést. Ez feltétlenül szükséges ahhoz, hogy a szoros mérkőzéseken a megfelelő döntéseket hozzuk. Ez a jelenlegi versenynaptár ismeretében 5-6 versenyt jelent.

Az EB után – még a helyszínen – tartott értékelésünkön nyilvánvalóvá vált, hogy a csapat tagjai egyöntetűen kiállnak a további közös munka mellett, kivéve Verát, aki itt jelentette be visszavonulását (külföldi elfoglaltsága összeegyeztethetetlen az elvárásokkal). Így a csapat elsődleges feladata megfelelő tudású, és azonnal a csapatba illeszthető lead megtalálása, mivel Micheller Dóri jelenleg még kora és technikai tudása alapján sem érett erre a feladatra.

További alapvető feladatunk – amennyiben valóban szeretnénk előrébb lépni – jelentős anyagi források felkutatása (akár támogatás, akár szponzoráció formájában), ami elengedhetetlen a jégidő megduplázásához, illetve a CCT versenyeken való induláshoz. Az idei költségvetésünk (vb indulás nélkül) nagyságrendileg 5 Mft, ez a jövő évben közel a duplája kell, hogy legyen!

Külföldi edző, tanácsadó szolgáltatásaira nem tart igényt a csapat.

Rendkívül sajnáljuk, hogy sem a bennmaradás, sem a vb indulás kiharcolása nem sikerült, de úgy érzem, hogy a két győzelem magáért beszél, és a töretlen lelkesedés, a tanulni akarás, és a bizonyítási vágy lehet a záloga a jövőbeni jó szereplésnek!